recursal/SuperWikiNEXT-32B huggingface dataset:
**טינה מריה תומפסון** (באנגלית: **Tina Marie Thompson**;‏ נולדה ב-10 בפברואר 1975 בלוס אנג'לס, קליפורניה) היא כדורסלנית אמריקאית המשחקת בליגת ה-WNBA. תומפסון הייתה במשך זמן רב מלכת הסלים של ה-WNBA בכל הזמנים ונחשבת לאחת הכדורסלניות הגדולות בכל הזמנים. בשנת 2018 הוצגה הן בהיכל התהילה של הכדורסל, והן בהיכל התהילה של כדורסל הנשים.

תומפסון סיימה את לימודיה באוניברסיטת דרום קליפורניה בשנת 1997 ונבחרה במקום הראשון בדראפט ה-WNBA על ידי יוסטון קומטס. בארבע השנים הראשונות שלה ביוסטון היא זכתה בארבע אליפויות רצופות, כשהיא משמשת כאחד מעמודי התווך של הקבוצה (ביחד עם שריל סוופס וסינתיה קופר). 

תומפסון השתתפה בארבעה משחקי ALL-STAR, ובשנת 2000, אף נבחרה לשחקנית הטובה ביותר במשחק. תומפסון נבחרה שלוש פעמים לחמישיית העונה בעונת ה-WNBA‏ (1997, 1998, 2004) וארבע פעמים לחמישיית העונה השנייה (1999, 2000, 2001, 2002).

בשנת 2000 נקראה תומפסון לנבחרת ארצות הברית באולימפיאדת סידני, אך לא זכתה לשחק במשחקים האולימפיים. תומפסון נקראה לנבחרת עבור אליפויות העולם ב-1998 וב-2002, אך גם אז לא זכתה לשחק עקב פציעה. היא זכתה לשחק בטורניר בינלאומי גדול רק בשנת 2004, עת עזרה לנבחרתה לזכות במדליית הזהב באולימפיאדת אתונה, הישג אותו שחזרה באולימפיאדת בייג'ינג (2008)

בנוסף לקריירה שלה ב-WNBA, שיחקה תומפסון גם בליגות אחרות. בפגרת ה-WNBA של 2001, היא שיחקה בקבוצה האיטלקית רוברטו באקסטבול ובפגרת 2003 היא שיחקה בקומהו פלקונס מהליגה הקוריאנית.

קישורים חיצוניים
----------------

ויקישיתוף מדיה וקבצים בנושא **טינה תומפסון** בוויקישיתוף
* טינה תומפסון, ברשת החברתית אינסטגרם
* פרופיל אולימפי, באתר olympedia.org
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-WNBA
* פרופיל, באתר היכל התהילה של הכדורסל
* ביוגרפיה
* פרופיל באתר WNBA
* פרופיל באתר הנבחרת האמריקאית

| קבוצת העשור של ה-WNBA |
| --- |
| קבוצת העשור | סו בירד • טאמיקה קאצ'ינגס • סינתיה קופר • יולנדה גריפית' • לורן ג'קסון • ליסה לסלי • קייטי סמית' • דון סטיילי • שריל סוופס • טינה תומפסון |
| ראויות לציון | רות'י בולטון • שאמיקה הולדסקלו • טישה פנישיירו • דיאנה טוראסי • תרזה וותרספון |

| **נבחרת ארצות הברית – האלופה האולימפית בבייג'ינג (2008)** |
| --- |
| 1  • 
2  • 
3  • 
4 פונדקסטר • 
5 אוגוסטוס • 
6 בירד • 
7 לאוסון • 
8 מילטון-ג'ונס • 
9 לסלי • 
10 קאצ'ינגס • 
11 תומפסון • 
12 טוראסי •
13 פלוורס • 
14 סמית •
15 פארקר •
מאמן: דונובן | ארצות הבריתארצות הברית |
**שַׁפְרִירִיּוֹת** (שם מדעי: Zygoptera) היא תת-סדרה בסדרת השפיראים. השפריריות קרובות לשפיריות אך שונות מהם במספר פרטים: מבנה הכנפיים האחוריות שלהן הדומות לקדמיות, בעוד שהכנפיים האחוריות של השפיריות מתרחבות בבסיסן. השפריריות גם בדרך כלל קטנות יותר ואינן זריזות וחזקות כמו השפיריות וכן עיניהן מופרדות זו מזו. השפריריות יכולות גם לקפל את הכנפיים מעל לגב, דבר שהשפיריות אינן יכולות לעשות.

בדומה לשפיריות השפריריות הן ציידות מעופפות החיות סמוך למקווי מים מתוקים עומדים, רובם סביב האזורים הטרופיים והם מתבגרים רוב חייהם במים ומתגלמים כבוגרים החיים לזמן מועט יותר.

אטימולוגיה
----------

השם Zygoptera מגיע מן היוונית - zygo משמעו "מחובר" או "זוגי", ו-ptera הן כנפים. לשפריריות שני זוגות של כנפיים דומות, בניגוד לשפיריות (Anisoptera) שכנפיהן האחוריות רחבות יותר.

מאפיינים
--------

השפריריות עוברות גלגול חסר, עם שלב נימפה שוכן מים. הנקבה מטילה את הביצים במים, לפעמים מתחת לצמחייה או במרומי העצים בין עלים ובמקומות אחרים שבהם נקווים מים. הנימפות ניזונות מדפניות, זחלי יתושים ואורגניזמים שוכני מים קטנים אחרים. לשם כך הן מצוידות בלסתות מוארכות, דומות לאלו של נימפות השפיריות. זימי הנימפה חיצוניים לגוף וגדולים, ודומים לשלושה סניפים בקצה הבטן. לאחר כמה מחזורי השלה מגיח הבוגר המכונף, הניזון מזבובים, יתושים וחרקים קטנים אחרים. כמה מהמינים הטרופיים הגדולים ניזונים גם מעכבישים.

מיון
----

* על-משפחה Calopterygoidea
	+ משפחה תַּכְשִׁיטִיתִיִּים (Calopterygidae)
	+ משפחה Chlorocyphidae
	+ משפחה Dicteriadidae
	+ משפחה צְעִיפִיתִיִּים (Euphaeidae)
	+ משפחה Lestoideidae
	+ משפחה Polythoridae
	+ משפחה Zacallitidae - נכחדה
* על-משפחה Coenagrionoidea
	+ משפחה רָמְחִיתִיִּים (Coenagrionidae)
	+ משפחה Isostictidae
	+ משפחה נוֹצָנִיתִיִּים (Platycnemididae)
	+ משפחה Pseudostigmatidae
* על-משפחה Lestoidea
	+ משפחה Hemiphlebiidae
	+ משפחה שְׁבִיבִיתִיִּים (Lestidae)
	+ משפחה Perilestidae
	+ משפחה Synlestidae
* על-משפחה Platystictoidea
	+ משפחה Platystictidae

גלריה
-----

* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **שפריריות** בוויקישיתוף
* שפריריות, באתר ITIS (באנגלית)
* שפריריות, באתר NCBI (באנגלית)
* שפריריות, באתר האנציקלופדיה של החיים (באנגלית)
* שפריריות, באתר GBIF (באנגלית)
* שפריריות, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph915669

 |
אנדי רודיק הידוע בהגשות ללא מענה הרבות שלו במהלך חבטת הגשה
בטניס, **הגשה ללא מענה** או **אייס** (באנגלית: **Ace**) היא הגשה של אחד השחקנים שנכנסה לתחום "ריבוע ההגשה" של השחקן היריב, ואותו שחקן לא הצליח אפילו לגעת עם המחבט בכדור בתגובה.

בטניס המקצועני ההגשות ללא מענה הן דבר שכיח מאוד אשר כמעט תמיד מבוצע במהלך ההגשה הראשונה של השחקן לה הוא יכול להוסיף את עוצמתו המרבית ללא חשש שיאבד את הנקודה במידה שיחטיא (מכיוון שיש לו עוד ניסיון במידה וייכשל).
רובן המוחלט של החבטות ללא מענה נחבטות בשתי צורות: הראשונה היא הגשה ישרה (אופקית) בעלת עוצמה חזקה מאוד המכוונת לנקודת האמצע של "ריבוע הגשה" (נקודת ה-T). חבטה זו מאופיינת על ידי שחקנים גבוהים אשר קל להם לחבוט אותה עם עוצמה חזקה וזווית טובה. הצורה השנייה היא הגשה מסובבת (עם חיתוך קל) אשר "דוחפת" את היריב מחוץ למגרש ובכך מקשה עליו מאוד להחזיר את הכדור או לגעת בו.

שיאים
-----

את ההגשות ללא מענה החלו למנות באופן רשמי רק משנת-1991; לכן, השיאים הם רק ממשחקים שנערכו רק לאחר שנה זו.

### סבב ה-ATP

השחקן המחזיק בשיא ההגשות ללא מענה במשחק אחד בסבב ה-ATP הוא ג'ון איזנר עם 113 הגשות ללא מענה. השיא הושג במשחק הארוך בתולדות הטניס, שבו שיחק נגד ניקולס מאהו באליפות וימבלדון בשנת 2010. מאהו מחזיק במקום השני עם 103 הגשות ללא מענה שהשיג באותו משחק. איסנר מחזיק גם במקום השמיני ברשימה עם 52 חבטות ללא מענה. במקום השלישי נמצא איבו קרלוביץ' הקרואטי עם 78 הגשות ללא מענה במשחק שנערך בשנת 2009; קרלוביץ' נמצא גם במקום הרביעי, השישי, השביעי והתשיעי ברשימה עם 61, 55, 53, 51 הגשות ללא מענה, בהתאמה. במקום החמישי ברשימה נמצא אלבנו אוליווטי עם 56 הגשות ללא מענה. במקומם התשיעי נמצאים יואכים יוהנסון השוודי, איבו קרלוביץ' וגילס מולר עם 51 הגשות ללא מענה במשחק.

השחקנים איבו קרלוביץ', ג'ון איסנר וגורן איוואנישביץ' הגישו מעל 1000 הגשות ללא מענה במשך עונה אחת ארבע פעמים; מילוש ראוניץ' עשה זאת פעמים.

### סבב ה-WTA

השחקנית המחזיקה בשיא ההגשות ללא מענה במשחק אחד בסבב ה-WTA היא קריסטינה פליסקובה עם 31 הגשות ללא מענה. במקום השני נמצאת סבינה ליזיקי עם 27 הגשות ללא מענה. במקום השלישי נמצאות קאיה קאנפי וסרינה ויליאמס עם 24 הגשות ללא מענה כל אחת.

חובטי הגשות ללא מענה מצטיינים
-----------------------------

השחקנים הקרואטים איבו קרלוביץ', איבן ליוביצ'יץ' ומאריו אנצ'יץ' הם מחובטי ההגשות ללא מענה הטובים ביותר כיום בסבב ה-ATP, בנוסף לאנדי רודיק האמריקאי.

השחקן המזוהה ביותר בתחום ההגשות ללא מענה הוא גורן איוואנישביץ', גם הוא שחקן קרואטי אשר מחזיק בשיא של כמות ההגשות ללא מענה בשנה אחת עם 1477 הגשות בשנת 1996. שחקן בולט נוסף בתחום זה הוא אנדי רודיק אשר מחזיק ביציבות בלתי רגילה עם נתון של בין 17 ל-26 הגשות ללא מענה בממוצע למשחק עד היום והוא גם השחקן היחידי אשר הוכר כ"שחקן אשר הצלחותיו נובעות מההגשה" לאחר תקופת איוואנישביץ'.

* ארצות הבריתארצות הברית ג'ון איסנר
* שווייץשווייץ רוג'ר פדרר
* ארצות הבריתארצות הברית פיט סמפראס
* קרואטיהקרואטיה איבן ליוביצ'יץ'
* ארצות הבריתארצות הברית אנדי רודיק
* קרואטיהקרואטיה איבו קרלוביץ'
* ארצות הבריתארצות הברית ג'ון מקנרו
* קרואטיהקרואטיה גורן איוואנישביץ'
* קרואטיהקרואטיה מאריו אנצ'יץ'
* קנדהקנדה מילוש ראוניץ'
**טל סנונית** (נולד ב-27 ביולי 1962 בעין החורש) הוא שחקן כדורמים לשעבר, הישראלי המקצועני הראשון בענף, קפטן נבחרת ישראל בכדורמים במשך שמונה שנים, שיאן התארים (18 אליפויות ו-7 גביעים) ומלך השערים של הליגה הישראלית.

ביוגרפיה
--------

סנונית, בן קיבוץ עין החורש ובנה של המשוררת מיכל סנונית, הגיע לענף הכדורמים בילדותו בזכות הקרבה הגאוגרפית למעצמת הכדורמים הישראלית שבקיבוץ השכן גבעת חיים. קודם שהחל לשחק כדורמים בגיל 14, התחרה בשחייה והיה אלוף ישראל לנוער ב-100 מטר חופשי. בגיל 16 כבר שיחק בנבחרת הלאומית. את שירותו בצה"ל עשה כמדריך ספורט בשייטת ולאחר מכן עבד בעבודות שונות במקביל לאימוני ומשחקי הכדורמים.

בבריכה היה סנונית שחקן התקפה מהיר ובעל כושר גופני גבוה. יחד עם הפועל גבעת חיים זכה ב-13 אליפויות ו-7 גביעים וכן להצלחה באירופה ובמסגרות בינלאומיות עם הנבחרת. ב-1986 הצטרף למועדון סורי (איט') מהליגה האיטלקית והיה השחקן הזר הראשון שהחתים המועדון. בשתי העונות (1987-1986), בהן שיחק כמקצוען בסורי (אנ'), בסמוך לג'נובה, היה מלך השערים של הקבוצה ונבחר לאחד מעשרת השחקנים הזרים הטובים בליגה. לאחר מכן חזר לישראל ולגבעת חיים והיה לשחקנה הראשון שקיבל שכר. מקץ שנתיים נוספות עבר לקבוצת מכבי קריית אונו, יריבתה הגדולה של גבעת חיים, והוביל אותה לארבע אליפויות.

לאחר שפרש ממשחק הכדורמים ב-1995 עבר לעסוק בביטוח וכמרצה למצוינות בעסקים ובספורט. מתגורר במושב חניאל ומתחרה בתחרויות למאסטרס במשחי מים פתוחים.

לקריאה נוספת
------------

* איתי גודר, **שגרירי הספורט האלמונים**, "שם המשחק" גיליון 139, מרץ 2008, עורך: אורי שרצקי, עמ' 96–97.

קישורים חיצוניים
----------------

* ברוריה ביגמן, סנונית ראשונה, מעריב, 12 ביוני 1986
* טל סנונית - ספורטאי השבוע, אתר שוונג, יוני 2012

הערות שוליים
------------

1. ↑  טל סנונית אמר לא לאיטלקים, מעריב, 24 בינואר 1988
**דורון טלמון** (נולדה ב-7 באוקטובר 1986) היא זמרת-יוצרת ישראלית, וסולנית להקת "**ג'יין בורדו**".

ביוגרפיה
--------

טלמון היא בת לאבנר וסמדר, ולה שני אחים. טלמון גדלה בתל אביב וכשהייתה בת 12 עברה עם משפחתה להתגורר במושב רמות שברמת הגולן. למדה בתיכון "נופי גולן" ושירתה בצה"ל כמש"קית ת"ש.

לאחר שחרורה מצה"ל למדה בבית ספר למוסיקה רימון. במשך ארבע שנים היא הייתה זמרת ליווי של רמי קלינשטיין וניגנה על כלי הקשה. בעת שלמדה ברימון הקימה הרכב מוזיקלי עם מתי גלעד ושני חברים נוספים, כדי להשתתף בתחרות להקות בבית הספר. בשנת 2012 לאחר התחרות פרשו החברים האחרים בהרכב למעט גלעד, אליהם הצטרף אמיר זאבי, ושם ההרכב שונה ל"ג'יין בורדו". מקור שם הלהקה הוא בשמות הסוסות של טלמון, ג'יין ובורדו. טלמון כותבת שירים ללהקה והיא הסולנית של ההרכב.

בשנת 2014 הוציאה הלהקה את אלבום הבכורה שלה הנושא את שמה. מן האלבום בלטו השירים "איך אפשר שלא", "עינב" והשיר "ויסקי". שלוש שנים מאוחר יותר יצא אלבומה השני של הלהקה.

במקביל לחברות ב"ג'יין בורדו" הייתה טלמון חברה בהרכבים "קאט אאוט קלאב" ו"סיקרט סי".

בשנת 2017 השתתפה בווידאו קליפ לשיר "פומרניאן" של ערוץ הכיבוד, ובאותה שנה הקליטה דואט עם בן גולן עבור אלבומו. בשנת 2018 הקליטה דואט עם מאור כהן עבור אלבומו, ובשנה זו הלחינה גם שיר במסגרת פרסומת של בנק דיסקונט.

באירוויזיון 2019, שנערך בתל אביב, נמנתה עם צוות השיפוט הישראלי. באותה שנה החלה לשדר תוכנית מוזיקה בגלגלצ, בימי רביעי ב-22:00. השידור האחרון שלה היה במרץ 2020.

ב-17 באוגוסט 2023 יצא לאור השיר "כתונת הפסים 2023" בו השתתפה לצד אמנים ישראלים רבים אחרים.

חיים אישיים
-----------

טלמון נשואה לבסיסט מתי גלעד, חברה ללהקת "ג'יין בורדו", ולהם בת.

מתגוררת בתל אביב.

קישורים חיצוניים
----------------

ויקישיתוף מדיה וקבצים בנושא **דורון טלמון** בוויקישיתוף
* דורון טלמון, ברשת החברתית אינסטגרם
* דורון טלמון, במסד הנתונים הקולנועיים IMDb (באנגלית)
* דורון טלמון, באתר MusicBrainz (באנגלית)
* דורון טלמון, באתר Discogs (באנגלית)
* דורון טלמון, דף שער בספרייה הלאומית
* מאיה נחום שחל, סולנית ג'יין בורדו: "כן, אני אישה קשה", באתר כלכליסט, 12 במאי 2021
* אפרת וכטל, ‏אני כאן להישאר, באתר ‏מאקו‏, 10 בפברואר 2022

הערות שוליים
------------

1. 1 2  ליאת רון, ‏דורון טלמון: "פחדתי מעצמי, פחדתי מלהתמודד עם הפחד", באתר גלובס, 4 בינואר 2019
2. ↑  , Twitter
3. ↑  בוסט לנינט: דברים שלא ידעתם על רמי קלינשטיין, באתר nrg‏, 10 ביולי 2017
4. ↑  עידו שחם, להקת ג'יין בורדו ניצחה את המבקרים, באתר הארץ, 14 ביולי 2017
5. ↑  קאט אאוט קלאב מוציאים אלבום בכורה, באתר ‏מאקו‏, 5 באוגוסט 2015
6. ↑  אורי זר אביב, קאנטרי קלאב: להקת ג'יין בורדו עושה קאנטרי ממזרי בעברית, באתר טיים אאוט, 1 בינואר 2015
7. ↑  יובל אראל, אמני ישראל – כתונת פסים 2023, בבלוג של יובל אראל, מגזין מוזיקה ותרבות, 17 באוגוסט 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007383135205171
* MusicBrainz: fa836aae-32b1-40c1-bda7-213707083e60

 |
**עפר בשן** (נולד בשנת 1979) הוא זמר, פזמונאי, מלחין ומוזיקאי ישראלי.

ביוגרפיה
--------

בשן, גדל בעיר כרמיאל והוא אחיו של המוזיקאי, הזמר, המשורר, המלחין ושדרן גלי צה"ל בני בשן. הוא החל ללמוד פסנתר בגיל צעיר, וגם לכתוב שירים ולהלחינם. הוא בוגר האקדמיה למוזיקה בירושלים.

בשנת 2002 יצא אלבום הבכורה של בשן, "לעוף", בהפקתו המוזיקלית של יועד נבו. לאלבום קדמו שני סינגלים, "לעולם" שהושמע רבות בתחנות הרדיו ו"חדלתי". האלבום היה גדוש בטקסטים כואבים שזכו לעטיפה פופית וקלילה, ובלט מתוכו בעיקר הסינגל הפרובוקטיבי "איפה אתם יא הומואים", שזכה לביקורות נוקבות גם מתוך הקהילה הלהט"בית וגם מחוצה לה, אף על פי שנכתב דווקא מפרספקטיבה אוהדת ולא כשיר מחאה. גם חוברת האלבום הייתה מלאה בצילומים פרובוקטיביים של בשן, שבהם הוא נראה בלבוש מינימלי ומאופר בכבדות. האלבום נכשל מסחרית.

בשנים שלאחר מכן המשיך בשן בלימודיו והסתפק בכתיבה לזמרים אחרים כמו לאלבומו השני של אמיר פיי גוטמן, "דבש בכוורות", ובהופעות אינטימיות יחסית. בין השאר, התארח בשן בהופעותיהן של קרן פלס ומירי מסיקה. באותה תקופה כתב בשן גם מוזיקה ליצירה מוזיקלית מלאה עבור פסטיבל הוידאודאנס, וניהל מוזיקלית הצגות תיאטרון.

בספטמבר 2008, לאחר שש שנות שתיקה, הוציא בשן את אלבומו השני, שנשא את שמו. בניגוד למוחצנות של אלבומו הראשון, מיתן בשן את הופעתו והאלבום גם היה מתון ושקט בהרבה. קדמו לו הסינגלים "לבד" ו"לוקח ת'זמן", שנוגנו רבות בתחנות הרדיו השונות. מרבית שירי האלבום עוסקים בפרידות שאותן הוא מגדיר כ"נקודת השיא של האהבה", ובהם הדואט עם מירי מסיקה "האור יזרח גם בנפרד", ואחד משיריו המוקדמים של בשן, "ירושלים", שזכה לתגובות אוהדות במיוחד בהופעותיו. את האלבום הפיקו מוזיקלית עדי גולדשטיין ואודי שמחון, וייעץ מוזיקלית אורי זך. לאחר צאת האלבום יצאו כסינגלים גם השירים "נפרד" ו"האור יזרח גם בנפרד".

בשנת 2009 יצא אלבומו השני של הראל סקעת, "דמויות", ובו נכללו השירים "מובן לי עכשיו" ו"אלף" שכתב והלחין בשן, וכן "עוד יאיר עלי" שכתב יחד עם סקעת ועם בני בשן. לאלבומה של מירי מסיקה "חדשות טובות", שיצא בשנת 2010, כתב והלחין את השיר "לרגע נדמה". לאלבומה הבא, "מלך", כתב והלחין את השיר "הדרכים החדשות".

בשנת 2011 כתב והלחין לנתן סלור את השיר "עד לעננים", שיצא באלבומו של סלור "לא זוכר את אתמול".

בשנת 2013 זכה במלגה לאמנים צעירים של אמ"י.

דיסקוגרפיה
----------

* לעוף (2002)
* עפר בשן (2008)

קישורים חיצוניים
----------------

* עפר בשן, באתר שירונט
* עפר בשן, באתר ספוטיפיי
* עפר בשן, דף שער בספרייה הלאומית
* עפר בשן, באתר MOOMA (בארכיון האינטרנט)
* איתי שטרן, הדרמה של עפר בשן, באתר nrg, ‏19 בספטמבר 2008
* אור ברנע, אל עצמי, באתר ynet, 25 בפברואר 2009

הערות שוליים
------------

1. ↑  מרב יודילוביץ', פרס אמ"י על מפעל חיים לשחקן אריה אליאס, באתר ynet, 7 במאי 2013

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297615405171
* ISNI: 0000 0004 0252 0392
* VIAF: 298072008
* WorldCat: viaf-298072008

 |
התפתחות מהכתב ההירוגליפי (משמאל לימין, בעמודה הראשונה, השלישית והחמישית משמאל) לכתב ההיראטי (בעמודה השנייה, הרביעית והשישית)
**כתב היראטי** (באנגלית: Hieratic) הוא אחת משלוש צורות הכתב שבהן נכתבה השפה המצרית הקדומה.

הכתב המצרי הראשון שנוצר הוא הכתב ההירוגליפי, הידוע כ"כתב החרטומים". כתב הירוגליפי הוא כתב אסתטי אך מסורבל ואיטי לכתיבה, ולכן התפתח ממנו הכתב המחובר המצרי הקרוי כתב היראטי. הכתב קיבל את שמו מהמילה היוונית היראטיקוס ("של כהן") בזמן שהכתב היה בשימוש לכתבי קודש בלבד. טקסטים חילוניים לשימוש יומיומי נכתבו בכתב אחר, שלישי, הכתב הדֶמוֹטִי.

מבנה הכתב ההיראטי מקביל לכתב ההירוגליפי. השינויים שחלו בתווים של הכתב ההיראטי אירעו משום שניתן היה לכתבם מהר יותר עם מברשת או קנה ודיו על פפירוס. ככלל, לא ניתן, או קשה ביותר להכיר את הציור שעליו מתבסס התו. מכיוון שהמודלים עליהם התבססו היו ידועים היטב, ובשימוש קבוע במהלך ההיסטוריה המצרית לא סטו הסמלים ההיראטים רחוק מהם. עם זאת, השיטה שונה מהכתב ההירוגליפי בכמה מובנים חשובים. 

* הכתב ההיראטי נכתב מימין לשמאל בלבד. בזמנים קדומים השורות היו מאונכות ומאוחר יותר, בערך משנת 2000 לפנה"ס עברו השורות להיות אופקיות. עקב כך מגילות הפפירוס נכתבו בטורים ברוחב משתנה.
* לתווים בכתב ההיראטי היו סיומות כך ששני תווים, אך לא יותר משניים, יכולים היו להיכתב בהינף קולמוס אחד.
* כתוצאה מהקושי לקוראו, כללי האיות בכתב ההיראטי היה נוקשים יותר מאשר בכתב ההירוגליפי. שינויים מהנוסח האחיד בזמן מסוים היו שוליים. אבל, במהלך התקופות, האיות התפתח והשתנה. כתוצאה מכך, כתבים היראטיים אינם תואמים בדיוק לטקסטים הירוגליפיים מקבילים, הן במיקום הסימנים והן בצורת איות המילה.
* הכתב ההיראטי עשה שימוש בסימנים מבדילים על מנת להבחין בין שני סימנים שהפכו דומים עקב הכתב המחובר. לדוגמה, לסימן רגל הפרה נוסף צלב מזהה, מכיוון שבכתב ההיראטי הוא דמה לסימן עבור רגל האדם. סימנים היראטיים מסוימים הועתקו לכתב ההירוגליפי.

כל המסמכים הנפוצים: מכתבים, קטלוגים, וצווים רשמיים נכתבו בכתב ההיראטי, כמו גם טקסטים ספרותיים ודתיים. בחייהם של המצרים שיחק הכתב ההיראטי תפקיד חשוב יותר מאשר הכתב ההירוגליפי וגם נלמד מוקדם יותר בבתי הספר. במשרדים הוחלף הכתב ההיראטי בכתב דמוטי במאה השביעית לפנה"ס, אך נותר הכתב שבשימוש כתבי הקודש מסוגים שונים. הטקסטים ההיראטיים האחרונים מקורם בסוף המאה הראשונה - תחילת המאה השנייה לספירה.

ראו גם
------

* כתבי המארות
* אבן רוזטה

קישורים חיצוניים
----------------

ויקישיתוף מדיה וקבצים בנושא **כתב היראטי** בוויקישיתוף
* כתב היראטי, באתר אנציקלופדיה בריטניקה (באנגלית)
* שפה מצרית - כתיבההיארטית, דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007533406105171
* BnF: cb11955222z (data)
* GND: 4159834-9
* LCCN: sh85041348
* NKC: ph736381

 |
**אליהו (אלי) כזרי** (נולד ב-1967) הוא קצין משטרה ישראלי בדרגת ניצב בדימוס. בתפקידו האחרון שירת כמזכיר הביטחוני לשר לביטחון הפנים.

ביוגרפיה
--------

כזרי התגייס למשטרת ישראל ב-1989. שירת בתפקידי מודיעין ובילוש ביחידה המרכזית של מחוז ירושלים. ב-2005 מונה למפקד תחנת הראל. ב-2007 מונה לקצין אג"ם של מרחב דוד. ב-2009 מונה למפקדה הראשון של תחנת לב הבירה. בספטמבר 2011 מונה לסגן מפקד מרחב ציון במחוז ירושלים, בספטמבר 2013 מונה מפקד מרחב לכיש. ב-2016 במקומו מונה אילן פרץ וכזרי מונה למפקד מרחב ציון.

בינואר 2018 מונה לסגן מפקד מחוז ירושלים.

במרץ 2021 מונה למזכיר הביטחוני של השר לביטחון הפנים.

ב-2023 פרש ממשטרת ישראל.

כזרי נשוי ואב לארבעה.

הערות שוליים
------------

1. ↑  נצ"מ אלי כברי מונה למפקד מרחב לכיש, אתר משטרת ישראל, 3 בספטמבר 2013
2. ↑  מפקד חדש למרחב לכיש במשטרה
3. ↑  טקס החלפת פיקוד במרחב ציון, אתר משטרת ישראל, 14 בינואר 2018
4. ↑  משטרת ישראל, הענקת דרגות ומינויים לקציני משטרה בכירים בדרגת תת ניצב, באתר משטרת ישראל, ‏25.03.2021
5. ↑  הניצב למפכ"ל: "אם אפתח את הפה שלי עליך, המשטרה תרעד", באתר ערוץ 7, 20 באפריל 2023
**אלה־קרי הילדה מלפלנד** הוא ספר ילדים מאת העיתונאית השוודית אלי ינס (אנ'). תמונות הספר צולמו על ידי חנה ריבקין-בריק**.** הספר נכתב במקור בשוודית ותורגם לעברית על ידי לאה גולדברג. הספר פורסם לראשונה בעברית ב־1954 בהוצאת פועלים.

תקציר העלילה
------------

הספר מתאר את חיי היום יום של ילדה סאמית החיה בצפון שוודיה. בסיפור מפורטים עיסוקיה, כמו: אריגה, שטיפת כלים, החלקה במגלשיים ועוד. בעונת האביב, האיילים נודדים למרעה בהרים, ואנשי הכפר יוצאים למסע להתלוות אליהם. אלה-קרי רוצה לצאת יחד איתם למסע, אך אינה מקבלת את רשות אביה.

מסרי הספר
---------

לפי המחברת, מטרת הספר היא ליצור קרבה וחיבור בין ילדים מתרבויות ומארצות שונות, וכך להראות שהעולם למעשה קטן, שוויוני ויש יותר דמיון משוני בין התרבויות, למרות המגוון התרבותי הגדול.

על הצלמת ועל תהליך הכתיבה
-------------------------

אנה ריבקין בריק (1970-1908) הייתה יהודייה ציונית שנולדה ברוסיה, וחיה מגיל שש בשוודיה. היא נהגה לצלם ילדים שונים בעולם במהלך חיי היומיום שלהם. אנה ריבקין-בריק נסעה עם העיתונאית השוודית, אלי ינס ללפלנד, שם הן צילמו את הסאמים. לאחר מכן, השתיים הפכו את התצלומים לספר שמציג את חיי היום־יום של אלה קרי, ילדה שגרה בלפלנד.

ביקורת על הספר
--------------

המבקרים מתארים את הספר כספר שובה לב, כיוון שהוא גורם לתחושת הזדהות עם תושבי לפלנד. עוד הם מוסיפים כי לאחר קריאת הספר קיימת תחושה כי לא יהיה קשה להגיע ללפלנד ליום אחד, ולחיות את חיי התושבים שבה.

סדרת "ילדי העולם"
-----------------

הספר "אלה קרי הילדה מלפלנד" הוא חלק מסדרת הספרים "ילדי העולם" (אנ'). סדרה זו כוללת שבעה עשר ספרים שפורסמו בשוודיה והופצו בשמונה עשרה מדינות נוספות ברחבי העולם. בכל סדרת הספרים נכללו התצלומים של אנה ריבקין בריק, ותשעה מהם נכתבו על ידי הסופרת אסטריד לינדרגרן.

ספרי הסדרה כוללים ספרים רבים כגון: "נורִיקֹו־סַאן הילדה מיפן"; "אלה-קרי הילדה מלפלנד"; "סִיאָה הילדה מאפריקה"; "סילבס ילדת הקרקס"; "גנט הילדה מאתיופיה"; "דִירְק הילד מהולנד"; "נואִי הילדה מתאילנד"; "סלימה הילדה מקשמיר", ועוד.

הסרט הדוקומנטרי
---------------

בשנת 2014 יצא הסרט "איפה אלה קרי ומה קרה לנוריקו סאן?" (אנ'). זהו סרט דוקומנטרי המתבסס על סדרת הספרים "ילדי העולם". את הסרט ביימה העיתונאית והבלוגרית דבורית שרגל, ובו היא מתארת את המסע שלה לחיפוש גיבורי הספר, באמצעות תחקיר מעמיק שנמשך כארבע שנים.

אלה-קרי פאבל, שהיתה גיבורת הספר בהיותה ילדה, נפטרה בשנת 2023 בגיל 78.

הערות שוליים
------------

1. 1 2 3 4 5 6  על סדרת *ילדי העולם*, באתר www.kibutz-poalim.co.il
2. 1 2 3  אלה-קרי הילדה מלפלנד, באתר www.kibutz-poalim.co.il
3. 1 2 3  ד״ר אלי אשד, אלה קארי − האלמנה מלפלנד, דירק − הבורגני מהולנד, נוריקו סאן − אשת העסקים מיפן, והמעניינת מכולם − דבורית שרגל, ההרפתקנית מישראל, באתר יְקוּם תַּרְבּוּת, ‏2015-03-11
4. ↑  ⁨אלה קרי. הילדה מלפל\_^נד ⁩ - ⁨⁨על המשמר⁩ 13 אוגוסט 1954⁩ - הספרייה הלאומית של ישראל │ עיתונים, באתר www.nli.org.il
5. ↑  דבורית שרגל, ‏הסרט שאיתר את כוכבי הילדים האבודים, באתר ‏מאקו‏, 27 בנובמבר 2014
6. ↑  אלה-קרי פאבל ("אלה-קרי הילדה מלפלנד") הלכה לעולמה בגיל 78 25 בנובמבר 2023 באתר YNET
מיגונית מעוצבת מפרויקט Art Shelters של JNFמיגונית מעוצבת מפרויקט Art Shelters של האומן אליסף מיארה.
מיגונית תקנית בעיצוב האומן אליסף מיארה בבני נצרים.
מיגונית מסוג "צינור ביטון" בגן שעשועים בשדרות.
שלט הנחיה בנוגע לשימוש במיגונית
מיגונית
**מיגונית** היא מרחב מוגן המוצב בשטחים ציבוריים (יישובים, פארקים, גני משחקים, תחנות אוטובוס ועוד) שמטרתו לספק מיגון מידי בפני התקפות של רקטות ופצמ"רים שזמן ההתרעה בפניהן הוא קצר מכדי לאפשר גישה למקלט. באופן זה המיגונית משמשת כחלק מההגנה האזרחית של העורף.

יש להיכנס אל המיגונית כאשר נשמעת אזעקת מלחמה, שהיא מערכת התרעה סדירה המזהירה את התושבים מפני סכנה קרובה של תקיפה אווירית (במטוסים, טילים או רקטות). המיגונית נועדה להגן מפני פגיעות ישירות של פצצות מרגמה וארטילריה רקטית.

על פי רוב המיגונית נבנית במידות קטנות יותר מאשר חדרי ביטחון תקניים וכתוצאה מכך משקלה קטן יותר. דבר זה מאפשר הובלה זולה יותר מאשר הובלת ממ"ד נייד. בנוסף למיגוניות שנבנו מלכתחילה למטרה זו, משמשים כמיגוניות גם צינורות בטון גדולים, שסמוך לפתחיהם מוצב קיר בטון.

מיגוניות רבות, שניצבות מזה שנים רבות באותו מקום, קושטו ועוטרו בציורים על ידי אמנים מקומיים. בעוטף עזה פועל מיזם עיטור המיגונית נועד לשוות להן מראה אסתטי ולקשט את הסביבה בה הן מוצבות, וכן להקל פסיכולוגית על ילדים ולהקטין את האפקט השלילי של נוכחות המיגוניות וירי הרקטות שמחייב אותן.

היסטוריה
--------

בעקבות ירי הרקטות והפצמ"רים של ארגוני הטרור הפלסטיניים מרצועת עזה, שזמן ההתרעה להן הוא 15 שניות בלבד, פוזרו מיגוניות, בעשור הראשון של המאה ה-21, ברחבי שדרות ויישובי עוטף עזה, כמו גם לצד תחנות אוטובוסים, טרמפיאדות, מפעילים, מבני ציבור ותשתיות שונות במרחב. עם הרחבת טווח הירי של הרקטות הוצבו מיגוניות גם באשקלון, נתיבות, אופקים ועוד.

ביולי 2014, כאשר רקטות ששוגרו מרצועת עזה פגעו ביישובי הפזורה הבדואית בנגב, הגישו בדואים אחדים, יחד עם ארגוני זכויות אדם, עתירה לבג"ץ, בדרישה שיורה להציב מיגוניות ביישובי הפזורה, משום שהבנייה ביישובים אלה אינה מספקת כל הגנה לתושביהם. העתירה נדחתה, בנימוק שבהחלטה בעניין הקצאת המיגוניות לא נמצא פגם המצדיק את התערבות בג"ץ.

מיגוניות אינן יכולות להגן מפני מתקפת ירי, טילי RPG או רימונים הנזרקים לתוכם. בפועל במצב שכזה המיגוניות הופכות למלכודות מוות. במתקפת הפתע שהתרחשה בדרום ישראל בשביעי באוקטובר 2023, מיגוניות רבות שימשו כמלכודות מוות ואזרחים רבים נרצחו בתוכן.

קישורים חיצוניים
----------------

* הנחיות להצבת מיגוניות באופן ולונטרי - פיקוד העורף, מחלקת מיגון.
* האתר הרשמי של פרוייקט "Artshelter" מבית קרן קיימת לישראל

הערות שוליים
------------

1. ↑  בג"ץ 5019/14 לבאד אבו עפאש ואחרים נ' מפקד פיקוד העורף ואחרים, ניתן ב־20 ביולי 2014
2. ↑  Isabel Kershner, Amit Elkayam, Hamas Assailants on Oct. 7 Ambushed Israeli Bomb Shelters, The New York Times, ‏November 11, 2023
**קרל פול נסיב** (באנגלית: **Carl Paul Nassib**; נולד ב-12 באפריל 1993) הוא שחקן פוטבול אמריקאי מקצועי לשעבר, ששיחק בתפקיד ליינבקר חיצוני בליגת הפוטבול המקצוענית האמריקאית (NFL) במשך 7 עונות.

נסיב היה לשחקן ה-NFL הפעיל הראשון שיצא מהארון כהומו.

ביוגרפיה
--------

נסיב נולד וגדל בווסט צ'סטר, פנסילבניה, למשפחה של שחקני פוטבול מצטיינים. אביו, גילברט נסיב, שיחק פוטבול באוניברסיטת דלאוור ואחיו הבכור, ראיין נסיב (אנ'), שיחק פוטבול באוניברסיטת סירקיוז בתפקיד קוורטרבק ו-4 שנים ב-NFL‏ (2013–2017). נוסף להיותו שחקן פוטבול הוא שיחק בצעירותו כדורסל והשתתף בתחרויות אתלטיקה.

### קריירת פוטבול

בשנים 2011–2015 בהן למד בקולג' שיחק בקבוצת הפוטבול של אוניברסיטת המדינה של פנסילבניה (פן סטייט).

בשנת 2016 קבוצת קליבלנד בראונס בחרה אותו בסיבוב השלישי של הדראפט (2 בסיבוב זה, 65 כללי). הוא חתם על חוזה בסך 3.2 מיליון דולר ל-4 עונות, עם בונוס חתימה בסך של 890 אלף דולר. הוא שיחק בקבוצה זו שתי עונות ועבר לשחק בקבוצת טמפה ביי באקנירס שגם בה שיחק שתי עונות (2018–2019). משם עבר לקבוצת לאס וגאס ריידרס שבה חתם על חוזה של 25 מיליון דולר ל-3 שנים, מהם 16.75 מיליון דולר מובטחים, אך שיחק שתי עונות (2020–2021) וחזר לשחק עונה אחרונה בטמפה ביי באקנירס בעונת 2022 במסגרת חוזה על סך 1.05 מיליון דולר עם בונוס חתימה של 152,500 דולר.

ב-6 בספטמבר 2023 הודיע על פרישה מפוטבול מקצועני.

חיים אישיים
-----------

ב-21 ביוני 2021 יצא מהארון כהומו ובכך היה לשחקן ה-NFL הפעיל הראשון שיצא מהארון. באותה ההזדמנות תרם 100,000 דולר לפרויקט טרוור. הוא זכה בתמיכה ציבורית מה-NFL, מקבוצתו הריידרס, מקבוצת הקולג' שלו פן סטייט וספורטאים בעבר ובהווה. באותו היום, חולצות וחולצות טריקו עם שמו היו הנמכרות ביותר מבין כל שחקני ה-NFL. הוא נמצא בזוגיות עם השחיין האולימפי סורן דאל(אנ') מדנמרק.

קישורים חיצוניים
----------------

ויקישיתוף מדיה וקבצים בנושא **קרל נסיב** בוויקישיתוף
* 
* קרל נסיב, ברשת החברתית אינסטגרם

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"קרל נסיב"**.
**ארמון המושל במוגדישו** (באיטלקית: **Palazzo del Governatore, Mogadiscio**) היה מעונו של מושל סומליה האיטלקית, ולאחר מכן של מנהל טריטוריית הנאמנות של סומלילנד.

הארמון נבנה במהלך התקופה הקולוניאלית האיטלקית בעיר מוגדישו, הממוקמת בדרום סומליה של ימינו. הארמון היה המקום הראשון בעולם בו הונף דגל סומליה המודרנית.

היסטוריה
--------

הארמון נבנה בסוף שנות ה-20 של המאה ה-20, בתקופת סומליה האיטלקית בעיר הבירה מוגדישו, הנמצאת בדרום סומליה של ימינו. באותם עשורים העיר התמלאה במבנים בסגנון אורבניזם איטלקי. ארמון המושל היה אחד המבנים הבולטים והידועים ביותר שנבנו בסגנון האדריכלות הפשיסטית הקולוניאלית. הארכיטקטורה היא שילוב של סגנונות איטלקיים וערביים, כאשר הקומה השנייה מעוטרת בריהוט מתקופת הרנסאנס האיטלקי. מול הכניסה הראשית של הארמון הוקמה גינה ענקית.

הארמון נחנך על ידי המושל האיטלקי צ'זארה מריה דה וקי.

ב-1975 הארמון נהרס ועל חורבותיו הוקם מלון "אל עורובה". ב-1992, במהלך מלחמת האזרחים במדינה, ספג מלון עורובה נזקים כבדים.

קישורים חיצוניים
----------------

ויקישיתוף מדיה וקבצים בנושא **ארמון המושל במוגדישו** בוויקישיתוף

הערות שוליים
------------

1. ↑  Mogadiscio's colonial architecture
2. ↑  Photo of 1935 showing the gardens around the Governor's Palace and the ruins of "El Muzaffar" (enlarge the photo center)
3. ↑  Photo of the "Al Uruba" Hotel
4. ↑  Photo of destroyed building
**פטריק ס. ג'פרי** (באנגלית: **Patrick S. Jeffrey**, נולד ב-25 ביוני 1965) הוא קופץ למים אמריקאי בעבר. בעל שתי מדליות ארד מהמשחקים הפאן-אמריקאיים ו-5 פעמים אלוף ארצות הברית, מפלטפורמה קשיחה מ-10 מטר.

הוא אחד מהספורטאים הבודדים שהיו הומואים מוצהרים במשחקים האולימפיים.

ביוגרפיה
--------

ג'פרי בוגר אוניברסיטת המדינה של אוהיו.

בשנת 1988 הפך ג'פרי לקופץ המים היחידי שזכה בתארים ב-NCAA בכל שלוש הקפיצות למים האפשריות (1 מטר, 3 מטר ופלטפורמה קשיחה מ-10 מטר)

באולימפיאדת סיאול (1988) סיים ג'פרי במקום 12 בקפיצה למים מפלטפורמה קשיחה מ-10 מטר בתוצאה של 483.54 נקודות. בשלב המוקדמות הוא קבע תוצאה של 553.89 נקודות ועלה מהמקום השישי. 

במשחקים הפאן-אמריקאיים שנערכו בהוואנה, קובה בשנת 1991 זכה ג'פרי במדליית ארד בקפיצה למים מפלטפורמה קשיחה מ-10 מטר.

במשחקים הפאן-אמריקאיים שנערכו במאר דל פלאטה, ארגנטינה בשנת 1991 זכה ג'פרי במדליית ארד בקפיצה למים מפלטפורמה קשיחה מ-10 מטר.

באולימפיאדת אטלנטה (1996) סיים ג'פרי במקום 9 בקפיצה למים מפלטפורמה קשיחה מ-10 מטר בתוצאה של 560.22 נקודות. בשלב המוקדמות הוא קבע תוצאה של 406.74 נקודות ועלה מהמקום החמישי.

### קריירה כמאמן קפיצות למים

משנת 1999 מאמן ג'פרי קפיצות למים באוניברסיטת המדינה של פלורידה ובשנת 2014 החל לאמן כמאמן ראשי בקפיצה למים באוניברסיטת סטנפורד. נוסף לעבודתו הקבועה במכללות, הוא שימש בתפקיד מאמן ראשי בקפיצות למים של נבחרת ארצות הברית לאוניברסיאדה (קאזאן 2013) וחבר צוות המאמנים לאליפויות העולם (פוקואוקה 2001 ורומא 2009) ולאולימפיאדת סידני (2000).

קישורים חיצוניים
----------------

* פטריק ג'פרי, באתר olympedia.org
* פטריק ג'פרי, באתר *Gay Swimmers* (באנגלית)
* FSU’s Patrick Jeffrey Hired as Head Diving Coach at Stanford, באתר *.Swimming World Magazine* (באנגלית)

הערות שוליים
------------

1. ↑  פטריק ג'פרי, באתר *Gay Swimmers* (באנגלית)
המגדל העגול בגלנדלוג (אנ')
**מגדל אירי עגול** (באירית: **Cloigtheach**) הוא כינוי לסוג של מגדלים עגולים מתקופת ימי הביניים אשר פזורים ברחבי אירלנד. פרט לאירלנד, קיימים שני מגדלים כאלו בסקוטלנד ואחד באי מאן. אין הסכמה באשר למטרת בנייתם של המגדלים. ככל הנראה הם שימשו כמגדלי פעמונים, מקומות מקלט או שניהם. באופן כללי, מגדל אירי עגול נמצא בדרך כלל בקרבת כנסייה או מנזר. דלת המגדל פונה לרוב אל צדה המערבי של הכנסייה, וכך יכולים ארכאולוגים לעיתים לזהות מקומות של כנסיות שנהרסו כאשר המגדלים העגולים שרדו.

תיאור כללי
----------

גובה המגדלים נע בין 18 עד 40 מטרים, והיקפם 12 עד 18 מטרים. דלת המגדל גבוהה שניים או שלושה מטרים מהקרקע, ובדרך כלל אינה נגישה אלא באמצעות סולם. הסיבה לכך ככל הנראה היא כדי לעשות את המבנה חזק יותר. בחלק מהמגדלים ישנן שתי קומות (או נותרו סימנים שהייתה להם בעבר קומה נוספת), עם רצפה מפרידה עשויה מעץ. ככל הנראה היו סולמות שחיברו ביניהן. החלונות הם למעשה חריצים באבן, הנמצאים גבוה למעלה. הגג הוא בדרך כלל חרוטי.

היסטוריה
--------

המבנים נבנו באירלנד בין המאות ה-9 וה-12. נמצאו עדויות ל-120 מגדלים כאלו ברחבי אירלנד, מתוכם בין 18 ל-20 במצב כמעט מושלם. פרט לאירלנד, שרדו עוד שני מגדלים בסקוטלנד ואחד באי מאן. מטרת בניית המגדלים אינה ברורה. תאוריה פופולרית בעבר גרסה כי הם שימשו כמעוז כנגד פשיטות הוויקינגים על אירלנד. לפי השערה זו, הועמדו צופים על המגדלים, וכאשר הבחינו הללו בפולשים מתקרבים, האוכלוסייה המקומית (או לפחות אנשי הדת), היו נמלטים אל המגדל. עם זאת, תאוריה זו בעייתית כיוון שמבנה המגדלים אינו יעיל למטרה זו. יתרה מכך, הדלתות עשויות מעץ, ופולש מבחוץ יוכל בקלות לשרוף אותן ולהיכנס או אף לחנוק למוות בעשן את כל דרי המבנה. לפיכך סוברים חוקרים רבים שהמגדלים נועדו למעשה לשמש כמגדלי פעמונים עבור הכנסיות שבקרבתן נמצאו.

מבנים רבים באירלנד המודרנית נבנו בצורת מגדל עגול, כמחווה למגדלים העגולים העתיקים. ביניהם ניתן למנות את: קברו של המדינאי האירי דניאל או'קונל אשר מת ב-1847, אנדרטה לזכר החיילים ממחוז וקספורד שבאירלנד אשר נהרגו במלחמת קרים (נמצאת בפארק המורשת הלאומית האירית (אנ') במחוז וקספורד), אנדרטה בהרי נוקמלדאון (אנ') במקום בו על פי המסורת נהרג המנהיג האירי ליאם לינץ' (אנ').

קישורים חיצוניים
----------------

ויקישיתוף מדיה וקבצים בנושא **מגדל אירי עגול** בוויקישיתוף
* Irish Round Towers.
* Irish Round Towers
* Kinneigh Round Tower
* Irish round towers in Google Earth

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מגדל אירי עגול"**.
**Sony Xperia Z1** (בעברית: **סוני אקספריה זי 1**) הוא טלפון חכם המיוצר על ידי חברת Sony, וספינת הדגל השלישית שלה. ה-Xperia Z1 הוכרז במסיבת עיתונאים של sony בתערוכת IFA 2013 בתאריך 4 בספטמבר 2013. המכשיר הושק לראשונה בבריטניה ב-20 בספטמבר 2013 ולאחר מכן הגיע לשווקים נוספים. ב-21 בנובמבר הושק המכשיר בישראל.
כמו קודמו, ה-Xperia Z, ה-Xperia Z1 עמיד מפני מים ואבק בתקני IP55 ו-IP58. גולת הכותרת של המכשיר הוא מצלמת ה-20.7 מגה פיקסל, עם עדשת ה-G של סוני ועיבוד התמונות שלה.

חומרה
-----

העיצוב של ה-Xperia Z1 שומר על קו העיצוב של ה-Xperia Z, אך הוא כולל בגבו ובקדמתו זכוכית עמידה, כאשר הצדדים עשויים מאלומיניום, זאת לעומת פוליקרבונט בקודמו. המכשיר זמין בשלושה צבעים: שחור, לבן וסגול. ה-Xperia Z1 עבה יותר (8.5 מ"מ), כבד יותר (169 גרם) מאשר קודמו, ה-Xperia Z, מכיוון שכעת צידו האחורי מצופה זכוכית ועדשת המצלמה שוקלת יותר. המסך של המכשיר הוא בגודל 5.0 אינץ' וברזולוציה של 441 ppi. ל-Xperia Z1 אין כיסוי לאוזניות, לא כמו בקודמו, אך עדיין שומר על האטימות שלו. ה-Xperia Z1 מגיע עם מעבד Snapdragon 800 מבית קוואלקום, המכיל 4 ליבות בקצב שעון 2.26Ghz. למכשיר יש סוללה בקיבולת 3000mAh שאינה נשלפת.

תוכנה
-----

ה-xperia Z1 כולל את מערכת ההפעלה אנדרואיד 4.2.2, וניתן לעדכון לגרסה 4.3 דרך OTA. המכשיר כולל את ממשק המשתמש המותאם מבית Sony, הכולל מצב שמירת סוללה, ווקמן ועוד, בנוסף לאפליקציות ברירת המחדל של גוגל.
חברת Sony הודיעה שמכשיר זה יעודכן ל-Android 4.4.2 kitkat. המכשיר מצויד בקישוריות וויפי, בלוטות' ג'י.פי.אס. רדיו FM סטריאו, ו-NFC.

ראו גם
------

* Sony Xperia Z2

קישורים חיצוניים
----------------

ויקישיתוף מדיה וקבצים בנושא **סוני אקספריה Z1** בוויקישיתוף
* 

* אתר האינטרנט הרשמי של סוני אקספריה Z1

הערות שוליים
------------

1. ↑  Sony Xperia Z1, GSMARENA
הרב **ציון ביתאן** (1860, ה'תר"ך – 14 בנובמבר 1955, י"ח בחשוון ה'תשט"ו) היה מורה, דיין, ראש ישיבה, מקובל ואב בית הדין של טריפולי שבלוב. מחשובי רבני טריפולי במאה ה-20.

ביוגרפיה
--------

נולד בג'רבה שבתוניסיה בשנת 1860 (ה'תר"ך) לכמיסה ולרב חיים ביתאן, בן למשפחת רבנים. סבו, הרב נסים ביתאן היה אב בית הדין של תוניס, ואב סבו, הרב משה ביתאן היה דיין בג'רבה במחצית השנייה של המאה ה-17.

בצעירותו למד אצל הרב יהודה צ'רמון, בנו של הרב מסעוד צ'רמון - מחבר הספר "גור אריה". בשנת 1878 (ה'תרל"ח), בגיל 18, הוסמך לרבנות לאחר שסיים את לימודיו, ומונה לשמש כמורה. לאחר שהתייתם מאביו בגיל 19, עבר עם שאר אחיו לגור אצל סבו מצד אביו.

בשנת 1883 (ה'תרמ"ג) עבר לטריפולי בהזמנת הקהילה היהודית, כדי לשמש שם כמלמד בישיבת "דאר סוויד", שבה למדו 400 תלמידים. בשל היותו חסר משפחה ומכרים בעיר, בשנים הראשונות לשהותו שם התארח בבית הגביר משה לביא, שלבסוף חיתנו עם בתו עזיזה בשנת 1888 (ה'תרמ"ח).

בשנת 1897 (ה'תרנ"ז) שימש כר"מ בישיבת "יגדיל תורה", ולאחר מספר שנים כמורה ב"דאר סוויד", מונה לעמוד בראש הישיבה האחרונה, ורוב הרבנים הידועים של טריפולי וסביבתה בתקופתו נמנו עם בוגרי הישיבה ותלמידיו.

בשלב מסוים עבר עם משפחתו לתוניס מסיבה לא ידועה, ורק לאחר מספר שנים, בשנת 1923 (ה'תרפ"ג) חזר לטריפולי לבקשת הקהילה המקומית כדי לשמש בה כדיין (במקביל לתפקידו כראש הישיבה) לצד חתנו, הרב יוסף ג'יעאן, והרבנים אברהם חביב, רפאל דאבוש ורחמים עגיב בהרכבים שונים לסירוגין.

החל משנת 1926 שימש כדיין בבית הדין שבראשו עמד הרב יצחק חי בוכבזה, ולאחר פטירת האחרון בשנת 1930, הצטרף לבית הדין הרב יוסף יונה. עם עזיבת חתנו, הרב ג'יעאן, את טריפולי לטובת כהונה כדיין בבנגאזי בשנת 1931, מונה הרב ביתאן לשמש כאב בית הדין של טריפולי עד לשנת 1933 (ה'תרצ"ג).

בשנת 1933, בהוראת השלטון האיטלקי הפאשיסטי בלוב, הורחק הרב ביתאן מהמדינה בשל היותו נתין צרפת, ומשם עבר לתוניס.

הלך לעולמו בתוניס ב-14 בנובמבר 1955 (י"ח בחשוון ה'תשט"ו) ונקבר בג'רבה. בחודש יוני 2011 הועלו עצמותיו ארצה ונקברו בנתיבות.

במשך תקופות פעילותו בלוב, העמיד תלמידים רבים שהיוו את דור ההמשך של רבני לוב ומנהיגיה הרוחניים. מספר ספרים שחיבר על מסכתות הש"ס הכוללים חידושים ופלפולים נותרו בכתב יד ואבדו במהלך השנים.

תלמידו, הרב חיים כחלון ייסד בפרדס כץ את בית הכנסת "שערי ציון" על שמו.

קישורים חיצוניים
----------------

* 
* המרכז למורשת יהדות לוב
* דוד ג'יאן (נכדו), רבי ציון ביתאן זצ"ל, באתר מרכז אור שלום
* שמואל נח גוטליב, טריפולי: הרב ר' ציון בתאן, באתר אוהלי שם
* קובי נחשוני, עצמות "הרמב"ם של צפון אפריקה" הועלו לישראל, באתר ynet, 23 ביוני 2011
* עידן יוסף, עצמות המקובל הועלו בחשאי מתוניסיה, באתר News1, 23 ביוני 2011
* העלאת עצמותיו של הרב ציון ביתאן, סרטון באתר יוטיוב
**ספקטרום** (באנגלית: **ZX Spectrum**) מתוצרת חברת **סינקלייר** (אנ') הבריטית הוא מחשב אישי, שיוצר לראשונה בשנת 1982. המחשב היה מבוסס על מעבד 8 סיביות מדגם Z80A, שפעל במהירות של 3.5 מגה הרץ. בדומה למחשבים רבים מאותה התקופה התחבר מחשב זה לטלוויזיה ולא נמכר עם מסך מחשב ייעודי. התוכנות שלו נשמרו על גבי קלטת שמע.

מחשב זה היה גרסה מתקדמת יותר של המחשבים הקודמים של החברה - סינקלייר ZX80 ו-ZX81. החידוש שהביא איתו הספקטרום הוא תמיכה בצבע, כמו ששמו מרמז - הדגמים הקודמים היו שחור לבן. מה שייחד את המחשבים הקודמים של סינקלייר היה מחירם הנמוך: ה-ZX80 היה המחשב הראשון שנמכר בבריטניה במחיר של פחות מ-100 שטרלינג. הספקטרום המשיך מסורת זו, כשמחירה של התצורה הבסיסית (16K) היה 125£.

לדגם זה היו שתי גרסאות עיקריות. במקור הוצע עם זיכרון RAM בנפח 16 קילובייט ואפשרות לחיבור כרטיס הרחבה של 32 ק"ב נוספים. כשנה לאחר שחרור דגם זה הוצגה גרסה נוספת עם זיכרון בנפח 48 ק"ב. בנוסף, בשתי הגרסאות היה זיכרון ROM בגודל 16 ק"ב שהכיל את מערכת ההפעלה, ופרשן בייסיק. כמו כן הייתה לו גרפיקה בהפרדה נמוכה עבור טקסט וגרפיקה בהפרדה גבוהה עבור משחקים. 

המחשב היה פופולרי - יותר ממיליון יחידות נמכרו. הוא תמך ברזולוציה מקסימלית של 192X256 פיקסלים ועד 16 צבעים. מחשב זה היה היורש של מחשב ה-ZX81, שלו היה זיכרון של 1KB בלבד. 
במהלך השנים יוצרו כמה דגמים של מחשב זה, אך הפופולריות שלו החלה לרדת עם ירידת מחיריהם של מחשבים תואמי PC.

מחשבים אלו קיימים עד היום, ואפשר למצוא תוכנות אמולטור רבות למחשבים אחרים שיכולים להריץ תוכנות שנכתבו עבורם. ישנן גם תוכנות שמאפשרות להמיר את התוכניות שנשמרו על גבי קלטות אודיו ישנות לקבצים, על מנת להריצם באמולטור.

קישורים חיצוניים
----------------

ויקישיתוף מדיה וקבצים בנושא **ספקטרום סינקלייר** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007546153905171
* GND: 4068309-6
* LCCN: sh85122791
* NKC: ph832224

 |
פירוש נוסף ערך זה עוסק בכדורגלן. אם התכוונתם למקובל, ראו יעקב משה הלל.

**יעקב הלל** (נולד ב-27 באוגוסט 1966) הוא כדורגלן עבר ישראלי ששיחק בנבחרת ישראל ובמספר קבוצות בליגת העל. במהלך הקריירה זכה בחמש אליפויות וחמישה גביעי המדינה.

קריירה
------

יעקב הלל שיחק בצעירותו במחלקת הנוער של מכבי תל אביב. לאחר מכן את קריירת הבוגרים שלו החל בגיל 17 בקבוצת הפועל לוד בעונת 1983/1984. בעונתו הראשונה בקבוצה זכתה הקבוצה בגביע המדינה. הלל המשיך בקבוצה עד שנת 1989, ואחריה עבר לקבוצת שמשון תל אביב, בה שיחק עונה אחת ורשם לעצמו ירידת ליגה במקביל להגעה למעמד גמר גביע המדינה. בעונת 1990/1991 שיחק בהפועל רמת גן בליגה השנייה, שלאחריה (1992) חתם בקבוצת מכבי תל אביב וזכה עימה באליפות הראשונה שלו.

בעונת 1992/1993 עבר לבית"ר ירושלים, אשר עלתה לליגה הלאומית (הליגה הראשונה דאז) וזכה עימה באליפות. בעונה שלאחר מכן, חזר למכבי תל אביב ל-3 עונות וחצי, בהן זכה עימה בגביע (1994), אליפות (1995) ודאבל (1996). בעונה הרביעית עבר במחציתה להפועל טייבה, איתה רשם ירידה לליגה השנייה.

בין 1997 ל-2003 שיחק הלל במדי הפועל תל אביב, איתה זכה בגביע המדינה (1999), דאבל (2000), וגביע הטוטו (2002). כמו כן, היה שותף להופעותיה של הקבוצה במסגרת גביע אופ"א, והגיע איתה עד לשלב רבע הגמר. בעונת 2000/2001, בדרבי התל אביבי נגד מכבי תל אביב, הבקיע את השער היחיד לזכות קבוצתו, במשחק שהסתיים בתיקו 1:1.

באוגוסט 2003 הודיע על פרישתו ממשחק פעיל. הלל, אחד השחקנים המעוטרים ביותר בישראל, זכה במהלך הקריירה בחמש אליפויות ובחמישה גביעים.

הלל ערך את הופעת הבכורה שלו בנבחרת ישראל ב-2 בדצמבר 1992, במשחק מול נבחרת בולגריה במסגרת מוקדמות מונדיאל 1994. בסך הכל רשם 7 הופעות במדי הנבחרת.

בשנים 2009–2011 שימש הלל כמנג'ר המקצועי של קבוצת הפועל ראשון לציון, ולאחר שזו עלתה לליגת העל, מונה הלל לסקאוט המקצועי של הפועל תל אביב. לאחר כחצי שנה, עם התפטרותם של כל חברי ההנהלה הבכירה של הקבוצה, מונה על ידי הבעלים אלי טביב גם לתפקיד מנהל הקבוצה. הלל החזיק בתפקיד זה עד עזיבתו של טביב את המועדון כמה חודשים מאוחר יותר, וחזר לתפקד כסקאוט. בנובמבר 2012 סיים את תפקידו במועדון.

כיום הלל הוא רכז אגף הספורט בעיריית לוד, ומנהל בית ספר פרטי לכדורגל בחבל מודיעין בו נמצאים למעלה מ-150 ילדים.

תארים כשחקן
-----------

* אליפויות (5): 1991/1992, 1992/1993, 1994/1995, 1995/1996, 1999/2000
* גביע המדינה (5): 1983/1984, 1993/1994, 1995/1996, 1998/1999, 1999/2000
* גביע הטוטו (1): 2001/2002

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל המאמן, באתר Transfermarkt
* עמוד השחקן באתר הרשמי של מכבי תל אביב

הערות שוליים
------------

1. ↑  משה גוזגל, יעקב הלל נפרד: מודה לשותפים לרגעים הגדולים, באתר ynet, 6 באוגוסט 2003
2. ↑  דורון ברגרפרוינד, יעקב הלל הודיע על פרישה מכדורגל, באתר הארץ, 6 באוגוסט 2003
3. ↑  עמית גולדשטיין‏, זכרון יעקב, באתר וואלה!‏, 24 במרץ 2012
4. ↑  אלמוג שריד, למה זה מגיע לי? הלל נזרק מהפועל תל אביב, באתר nrg מעריב, ‏17 בנובמבר 2012
5. ↑  אשר גולדברג, ‏‏קבלן תארים: לאן נעלם יעקב הלל האגדי?, באתר ספורט1, 23 בינואר 2021
נפחים - פרט מציור של גויה
**נַפָּח** הוא אדם היוצר חפצים מברזל או מפלדה באמצעות "עיצוב" המתכת, כלומר, משתמש בכלים כדי לעקם, לחתוך ולשנות את צורת המתכת כשהיא במצב מוצק. לרוב, הדבר נעשה באמצעות חימום המתכת עד לשלב שבו היא בוהקת בצבע אדום או כתום. נפחים מייצרים חפצי נוי (למשל פסלים או רהיטי ברזל מעוצבים); כלי עבודה, בישול וכלי נשק; וכן תשתיות כשערים, רשתות אסכלה, פסי רכבת וכולי.

נפחים עובדים עם "מתכות שחורות", בדרך כלל ברזל. צבען השחור מגיע משכבת התחמוצת הנוצרת על פני המתכת כשהיא מחוממת. הם מחממים את המתכת עד שהיא הופכת רכה מספיק לעיצוב עם כלי העבודה של הנפחים, כמו למשל פטיש ואזמל. את החום משיגים באמצעות חימום בגז, פחם ואמצעים דומים.

נפחות כיום
----------

למרות שהמקצוע עתיק היומין הוחלף במדינות המתועשות במידה רבה במפעלים תעשייתיים, קיימת כיום תחייה (בעיקר באירופה) של נפחים-אומנים, אשר רואים עצמם כחלק ממקצועות העיצוב היצירתי ומספקים חפצי נוי ברמת עיצוב וגימור ממתכות "שחורות".

שמות משפחה על שם מקצוע זה
-------------------------

בשפות שונות נפוצים שמות משפחה המעידים כי נושאם הוא נפח או צאצא של נפחים. באנגלית: Smith (סמית') - הוא שם המשפחה הנפוץ ביותר במדינות דוברות אנגלית. זהו שם משפחתם של כחצי מיליון בריטים וכשלושה מיליון אמריקאים. בגרמנית Schmidt, Schmid, Schmidl, Schmidtke, Smid (שמידט, שמיד, שמיט) ו-Smidt הם שמות נפוצים; ברוסית Кузнецов, (קוזנצוב), Кузнецов הוא שם משפחה נפוץ ברוסיה. ביידיש שמידע וגולדשמידט; בערבית حداد (חדאד); באיטלקית ובלאדינו פררו (Ferrero, Ferreres), ובאיטלקית גם פרארי; ברומנית: פרארו (Feraru).

ראו גם
------

* מסגר

קישורים חיצוניים
----------------

ויקישיתוף מדיה וקבצים בנושא **נפח** בוויקישיתוף
* נפחות - שימור ותאוריה של ברזל
* מילון מסגרות ונפחות (תש"ב), באתר האקדמיה ללשון העברית
* נפח, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007283119405171
* BnF: cb119412501 (data)
* GND: 4052907-1
* LCCN: sh85014713
* NARA: 10637160
* NKC: ph361984

 |
שגיאות פרמטריות בתבנית:פירוש נוסף   
פרמטרים [ 1 ] לא מופיעים בהגדרת התבנית 

פירוש נוסף ערך זה עוסק בפוליטיקאית יפנית. אם התכוונתם למשורר ובלשן עברי בתחילת תקופת ההשכלה, ראו רנה"ו.

רנהו, 2013
**רנהו מוראטה** (ביפנית: **村田 蓮舫**; נולדה ב-28 בנובמבר 1967) הידועה בשם "**רנהו**", היא פוליטיקאית יפנית, חברת בית היועצים של יפן כנציגת טוקיו משנת 2004. כיהנה כיושבת ראש המפלגה הדמוקרטית וכמנהיגת האופוזיציה של יפן, היא האישה הראשונה שכיהנה בתפקיד זה.

ביוגרפיה
--------

רנהו נולדה בטוקיו לאב טאיוואני ואם יפנית. ב-1985 נהייתה לאזרחית יפנית לאחר חקיקה שאפשרה אזרחות לילדי אמהות יפניות ואבות זרים. ב-1990 סיימה תואר ראשון במשפט ציבורי באוניברסיטת איואמה גקואין בטוקיו. היא עבדה כפרזנטורית לחברת "קלריון" ולאחר מכן כמגישה ברשתות הטלוויזיה TBS ו-TV Asahi. בשנים 1995–1997 למדה בבייג'ינג.

ב-2004 נבחרה לבית היועצים של יפן ומאז נבחרה לשתי תקופות כהונה נוספות ב-2010 וב-2016. בין 2010 ל-2012 מילאה תפקידים בממשלת יפן בראשותם של נאוטו קאן ויושיהיקו נודה, בהם שרה לענייני רפורמות בממשלה, רפורמות בשירות הציבורי, בטיחות מזון, מדיניות דו-קיום חברתי, מדיניות טיפול בירידה בילודה ומדיניות שוויון מגדרי. 

ב-15 בספטמבר 2016 נבחרה לנשיאת המפלגה הדמוקרטית של יפן שאיחדה לתוכה את מפלגת החדשנות היפנית. בתחילת אוקטובר החלה לכהן בתפקיד. ביולי 2017 התפטרה מתפקידה בעקבות תבוסת המפלגה הדמוקרטית בבחירות המקומיות בטוקיו. בדצמבר 2017 עברה למפלגה הדמוקרטית החוקתית (CDP).

רנהו נשואה ואם לתאומים.

קישורים חיצוניים
----------------

ויקישיתוף מדיה וקבצים בנושא **רנהו** בוויקישיתוף
* 

* אתר האינטרנט הרשמי של רנהו (ביפנית)
* רנהו, ברשת החברתית פייסבוק

* רנהו, ברשת החברתית אקס (טוויטר)

* רנהו, ברשת החברתית אינסטגרם
* רנהו באתר המפלגה הדמוקרטית
* THE FORMER SWIMSUIT MODEL HOPING TO LIFT JAPAN’S WOBBLY OPPOSITION, אתר scmp.com‏, 11 בספטמבר 2016

הערות שוליים
------------

1. ↑  Rebel Renho, אתר scmp.com‏, 22 באפריל 2013

|  |  |
| --- | --- |
| בקרת זהויות עריכת הנתון בוויקינתונים | 
* CiNii: DA16926070
* NDL: 01193509
* VIAF: 259478055
* WorldCat: viaf-259478055

 |
**הוצאת ראובן מס** היא הוצאת ספרים עברית.

את ההוצאה ייסד ראובן מס בשנת 1927, לאחר שרכש הוצאת ספרים עברית בברלין, בשם "ילקוט".

בשנת 1933, עם עליית הנאצים לשלטון, נמלט ראובן מס לארץ ישראל והקים את ההוצאה בירושלים. עם נפילת בנו, דני מס, מפקד מחלקת הל"ה, בשנת 1948 ייסד לזכרו את סדרת הספרים "ספריית דני למדע פופולרי", בה יצאו 84 ספרים בענפי מדע שונים.

ההוצאה מתמקדת בספרי עיון בהגות יהודית ולימודי ארץ ישראל, לשון עברית, אמנות פלסטית, לוחות שנה ועוד. בנוסף משמשת ההוצאה כמרכז איתור והפצה של ספרים עבריים וכתבי עת לתפוצות.

מאז שנות ה-70 מנהל את ההוצאה נכדו של ראובן, אורן מס, בנו של יונתן מס.

ההוצאה יושבת ברחוב רמב"ן בשכונת רחביה בירושלים.

לקריאה נוספת
------------

* ראובן מס, **30 שנה להוצאת ראובן מס**, ירושלים תשכ"ג.

קישורים חיצוניים
----------------

* 

* אתר האינטרנט הרשמי של הוצאת ראובן מס
* הוצאת ראובן מס (ירושלים), דף שער בספרייה הלאומית
* 
* 11 מו"לים קטנים מספרים, מתלוננים, מייחלים, באתר הארץ, 30 במאי 2007

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007469462705171
* LCCN: no2010074852
* VIAF: 313258348
* WorldCat: lccn-no2010074852

 |
עיריית נשר מאירה את מבנה העירייה במסגרת ציון היום הבין-לאומי לזכויות אנשים עם מוגבלות, 3 בדצמבר 2020
**היום הבין-לאומי לשוויון זכויות לאנשים עם מוגבלות** מצוין ב-3 בדצמבר מדי שנה ומוקדש לקידום ההבנה כלפי אנשים עם מוגבלות ולעידוד התמיכה בכבודם, בזכויותיהם ובשלומם. היום נועד גם להגביר את המודעות לתועלת שבהכללת אנשים עם מוגבלות בכל היבטי החיים הפוליטיים, החברתיים, הכלכליים והתרבותיים.

אירועי היום מאורגנים על ידי ארגוני אנשים עם מוגבלות, גופים עסקיים, יחידים וגופי ממשל. היום נועד לאחד אנשים מרחבי העולם, שחוגגים ומכירים בתרומותיהם, כישוריהם והישגיהם של אנשים עם מוגבלות.

היסטוריה
--------

בשנת 1976 הכריזה העצרת הכללית של האומות המאוחדות כי שנת 1981 תהיה "שנת הנכים הבינלאומית." היא קראה לתוכנית פעולה ברמה הלאומית, האזורית והבינלאומית, בה יושם דגש על שוויון הזדמנויות ושיקום אנשים עם מוגבלות. בהכרזה הודגשו זכויותיהם של אנשים עם מוגבלות להשתתף באופן מלא בחיים החברתיים, לחיות בתנאים שווים לאזרחים אחרים, ולהנות מחלק שווה בתנאים הסוציאליים הנובעים מקידמה חברתית וכלכלית.

על מנת לאפשר לכל מדינה לבנות תוכנית פעולה המקדמת את זכויותיהם של אנשים עם מוגבלות, הכריז האו"ם על השנים 1983 עד 1992 בשם "עשור הנכים". עם סיומו בשנת 1992, נקבע 3 בדצמבר כיום הבינלאומי לשוויון זכויות לאנשים עם מוגבלות.

בשנת 2006 התקבלה בעצרת הכללית של האו"ם אמנת האו"ם בדבר זכויותיהם של אנשים עם מוגבלויות שנכנסה לתוקף בשנת 2008.

בכל שנה ביום זה מכריז האו"ם על "נושאי היום", המבוססים על שוויון בזכויות האדם ושיתוף אנשים עם מוגבלות בחברה. לדוגמה, נושא היום בשנת 2008 היה "זכויות הנכים: כבוד וצדק לכולנו" ובשנת 2015 "חשיבותו של השילוב: גישה והעצמה של אנשים בעלי כל היכולות". ניסוח זה מחליף את הביטוי "אנשים עם מוגבלות" בביטוי החיובי "אנשים בעלי כל היכולות."

בישראל
------

בישראל מצוין היום בדרכים שונות ביניהן פעילות שטח שמקיימת נציבות שוויון זכויות לאנשים עם מוגבלות במשרד המשפטים.

בשנת 2014, עם היכנסן לתוקף של תקנות נגישות השירות, ערכה הנציבות פעילות שטח ברחבי הארץ בה חולקו חוברות הסברה על התקנות ויישומן לעסקים קטנים.

ב-2015 נבחרה ההסברה לילדי בתי הספר כיעד המרכזי של יום זה ובמסגרתו התקיימו פעילויות הסברה שונות בבתי ספר ברחבי הארץ.

בשנת 2023, החליטה עמותת אלווין ישראל להקדיש ביצוע מחודש לשיר "מהמרחקים" שבוצע במקור על ידי גלי עטרי וסגיב כהן לזכרן של נויה דן ז"ל ורות פרץ ז"ל- צעירות עם מוגבלות שנרצחו ביום הנורא של ה-7.10.23. הביצוע המרגש בוצע על ידי הזמרת גלי עטרי ולהקת "שווים", המורכבת מזמרים צעירים וכישרוניים עם מוגבלות והושק לרגל יום המודעות הבינלאומי לאנשים עם מוגבלות.

ראו גם
------

* חג האוטיסטים הבין-לאומי

קישורים חיצוניים
----------------

ויקישיתוף מדיה וקבצים בנושא **היום הבין-לאומי לזכויות אנשים עם מוגבלות** בוויקישיתוף
* היום הבינלאומי לזכויות אנשים עם מוגבלות, באתר האומות המאוחדות
* הכנסת ציינה את היום הבינלאומי לשוויון זכויות לאנשים עם מוגבלות, באתר הכנסת, ‏15 בדצמבר 2015